b'\n_START_ARTICLE_\nGary Breen\n_START_SECTION_\nKlubbkarriere\n_START_PARAGRAPH_\nBreen begynte sin profesjonelle karriere hos Charlton Athletic i 1990, men klarte ikke \xc3\xa5 f\xc3\xa5 kamper p\xc3\xa5 f\xc3\xb8rstelaget. I 1991 dro han videre til Maidstone United, for han fikk sin f\xc3\xb8rste seriekamp som 17-\xc3\xa5ring og 19 kamper totalt. Etter dette dro han til Gillingham, hvor han etablerte seg som fast f\xc3\xb8rstelagsspiller. I 1994 dro han til Peterborough United for 70 000 pund, hvor han spilte en hel sesong, og gjennom sine prestasjoner skaffet seg oppmerksomhet fra st\xc3\xb8rre klubber. _NEWLINE_I februar 1996 ble Breen hentet til Birmingham City for 250 000, hvor han spilte over 40 kamper og sk\xc3\xa5ret to m\xc3\xa5l. Kun 12 m\xc3\xa5neder etter at han signerte for Birmingham ble han hentet av Premier League-klubben Coventry City for 2,5 millioner pund. Hos Coventry fikk han over 140 seriekamper over fem \xc3\xa5r, f\xc3\xb8r han i 2002 gikk p\xc3\xa5 en fri overgang til West Ham United. Her spilte han 14 kamper p\xc3\xa5 \xc3\xa9n sesong, og var med p\xc3\xa5 \xc3\xa5 rykke ned med klubben p\xc3\xa5 slutten av 2002/2003-sesongen. _NEWLINE_Etter West Ham United signerte han under for Sunderland, hvor han som klubbens kaptein spilte over 100 seriekamper p\xc3\xa5 tre sesonger, f\xc3\xb8r han forlot Sunderland etter at de rykket ned fra Premier League p\xc3\xa5 slutten av 2005/2006-sesongen. Deretter dro han til Wolverhampton, hvor han spilte 59 kamper p\xc3\xa5 to sesonger. Han avsluttet sin karriere hos Barnet fra desember 2008, hvor han ogs\xc3\xa5 p\xc3\xa5tok seg rollen som spillende trener og senere som spillende assistenttrener. Han forlot for \xc3\xb8vrig klubben i juni 2010.\n_START_SECTION_\nInternasjonal karriere\n_START_PARAGRAPH_\nBreen fikk sin debut for Irland i en vennskapskamp mot Kroatia i juni 1996. Han ble tatt ut i troppen til VM i fotball 2002 av landslagstrener Mick McCarthy, hvor han spilte samtlige av Irlands kamper og blant annet scorte i Irlands gruppekamp mot Saudi-Arabia. Breen ga seg som landslagsspiller i august 2006, og endte ved det opp med 63 landskamper og syv m\xc3\xa5l.'